KIRJALLINEN KYSYMYS E-1559/02 esittäjä(t): Torben Lund (PSE) komissiolle. Pyöriäiset ja sivusaaliit.



Virallinen lehti nro 110 E , 08/05/2003 s. 0020 - 0022



KIRJALLINEN KYSYMYS E-1559/02 esittäjä(t): Torben Lund (PSE) komissiolle (3. kesäkuuta 2002) Aihe: Pyöriäiset ja sivusaaliit Olen jo aikaisemmin kysynyt komissiolta samaa asiaa, mutta valitettavasti elinympäristödirektiiviin liittyviä ongelmia ei vieläkään ole ratkaistu. Voiko komissio ilmoittaa, mitä käynnissä olevia ja tulevia aloitteita komissio on toteuttanut tai aikoo toteuttaa vähentääkseen pyöriäisten saantia sivusaaliina vesillä, missä jäsenvaltiot harjoittavat kalastusta, joiden tiedetään vähentävän tahatonta pyöriäisten saantia sivusaaliina? Kalastuskomissaari on aikaisemmin lähettänyt kirjeen niille jäsenvaltioille, joiden tiedetään harjoittavan kalastusta, jonka tuloksena on tahattomia sivusaaliita, ja on mm. pyytänyt niiltä tietoja siitä, ovatko ne vähentäneet tai aikovatko ne vähentää pyöriäisten saantia sivusaaliina. Voiko komissio ilmoittaa, onko tässä asiassa saavutettu tuloksia, mukaan lukien tiedot siitä, mitkä maat komission käsityksen mukaan ovat vähentäneet sivusaaliin saantia tasolle, jonka voidaan todeta olevan elinympäristödirektiivin 12 artiklan mukaista? Komissio on aikaisemmin valituksen (P-99/4288) yhteydessä vastaanottanut selvityksen Tanskan silloiselta hallitukselta, josta käy ilmi, että: Tanskan toimintasuunnitelman tarkoituksen on vähentää pyöriäisen saantia sivusaaliina Pohjanmerellä ja Tanskan omilla vesialueilla alle 2 % tasolle arvioidusta kannasta seuraavien toimen avulla: 1. kaikuluotainten kehittäminen ja käyttö Tanskan kalastuksessa; 2. välineiden muuttaminen (passiiviset estolaitteet); ja 3. kalastuksen sääntely sekä pyyntialueiden että pyyntiaikojen osalta. Kirje myötävaikutti siihen, että komissio ei ryhtynyt toimenpiteisiin Tanskaa vastaan. Voiko komissio ilmoittaa, onko Tanskan sivusaalis nyttemmin laskenut alle 2 % tasolle, ja missä määrin komissio on tietoinen siitä, onko Tanskan hallitus toteuttanut kalastuksen sääntelyn sekä pyyntialueiden että pyyntiaikojen osalta Tanskan vesialueilla? Lopulta pyydän komissiota ilmoittamaan, miten se aikoo varmistaa, että jäsenvaltiot noudattavat elinympäristödirektiivin 12 artiklan säännöksiä alentaakseen tahattoman sivusaaliin saannin tasolle, joka ei aiheuta merkittäviä kielteisiä seurauksia pyöriäiskannoille. Franz Fischlerin komission puolesta antama vastaus (11. heinäkuuta 2002) 1. Pienikokoisten valaiden joutumista kalastuksen sivusaaliiksi koskevien komission aloitteiden osalta, joihin sisältyy myös maatalous- ja kalastusasioista vastaavan komission jäsenen jäsenvaltioille lähettämä tätä asiaa koskeva kirje, komissio pyytää arvoisaa parlamentin jäsentä tutustumaan komission vastauksiin, jotka on annettu hiljattain samantyyppisiin kysymyksiin, erityisesti Hugues Martinin kysymykseen E-0500/02(1) ja jäsen Charles Tannockin kysymykseen E-1100/02(2). 2. Vaikka yhteisötasolla on mahdollista toteuttaa koordinoituja toimenpiteitä yhteisen kalastuspolitiikan hallinnointivälineiden avulla, komissio kuitenkin varmistaa, että jäsenvaltiot panevat luontotyyppidirektiivin(3) asianmukaisesti täytäntöön. Komissio vastaanottaa parhaillaan kertomuksia, jotka kattavat luontotyyppidirektiivin täytäntöönpanon ensimmäisen vaiheen (19942000) ja jotka on laadittu direktiivin 17 artiklan 1 kohdan mukaisesti. Näiden kertomusten yhä käynnissä olevan analysoinnin pohjalta komissio saa tietoja jäsenvaltioiden käynnistämistä toimenpiteistä, joiden avulla pyritään täyttämään luontotyyppidirektiivissä mainitut valaslajien tiukkaan suojeluun liittyvät velvoitteet. Jos näiden tietojen analysointi johtaa sellaiseen päätelmään, että valaiden suojelua koskevaa yhteisön lainsäädäntöä ei ole noudatettu, komissio aikoo toteuttaa tarvittavat toimenpiteet. 3. Vaikka passiivisilla pelotteilla tehdyt kokeilut ovat tähän saakka olleet tuloksettomia, Tanskan viranomaisten toteuttaman pyöriäisiä varten tarkoitettujen akustisten hälytyslaitteiden (pingers) käyttötestauksen tulokset vaikuttavat hyvin lupaavilta. Tanskan viranomaiset ovat määränneet tällaisten äänimajakoiden käytön pakolliseksi vuodesta 2000 lähtien tanskalaisten kalastaessa pohjaan ankkuroitavilla verkoilla Pohjanmerellä elokuusta lokakuuhun. Tällaisessa kalastuksessa käytetään jopa 300 metrin pituisia verkkoja. Tämä säännös koskee käytännössä hylkyverkkokalastusta, jonka aikana on havaittu saatavan erityisen runsaasti sivusaalista. Komissio ei ole tietoinen muusta kalastusta koskevasta Tanskan lainsäädännöstä, joka koskisi erityisesti pyöriäisten joutumista sivusaaliiksi. (1) EYVL C 229 E, 26.9.2002, s. 93. (2) EYVL C 309 E, 12.12.2002, s. 81. (3) Neuvoston direktiivi 92/43/ETY, annettu 21 päivänä toukokuuta 1992, luontotyyppien sekä luonnonvaraisen eläimistön ja kasviston suojelusta, EYVL L 206, 22.7.1992.